710,749 persuni vjaġġaw bejn Malta u Għawdex fl-ewwel kwart tas-sena Skont statistika maħruġa mill-Uffiċċju Nazzjonali tal-Istatistika (NSO), fl-ewwel kwart ta' din is-sena, total ta' 710,749 passiġġier ivvjaġġaw bejn Malta u Għawdex. Dan ifisser li kien hemm tnaqqis ta' 31.5% meta kkumparat mal-kwart korrispondenti tas-sena 2020. Minkejja kollox, dawn il-figuri għandhom jiġu interpretati fil-kuntest tal-iżviluppi u r-restrizzjonijiet relatati mal-pandemija tal-Covid-19. L-istatistika turi lil-ogħla numru ta' passiġġieri kien reġistrat fi Frar bi 261,636 jew 36.8% mit-total ta' dan il-kwart. In-numri tal-vetturi li qasmu l-fliegu bejn Malta u Għawdex fl-ewwel kwart ta' din is-sena laħqu t-total ta' 336,816. Dan ifisser tnaqqis ta' 5.7% meta mqabbel mas-sena l-oħra. In-numru ta' vjaġġi fl-ewwel kwart tas-sena kien jammonta għal 6,139, tnaqqis ta' 16.2% meta mqabbel mal-istess perjodu tas-sena l-oħra. Il-maġġoranza tal-vjaġġi seħħew f'Marzu b'total ta' 2,110 jew 34.4% tal-vjaġġi totali ta' dan il-kwart tas-sena.